การเคหะแห่งชาติ เดินหน้าโครงการนำร่อง “บ้านเคหะสุขเกษม” สมุทรปราการ (เทพารักษ์) มุ่งช่วยเหลือผู้สูงอายุ ข้าราชการเกษียณ และประชาชนทั่วไป
“การเคหะแห่งชาติ” เดินหน้าโครงการนำร่อง “บ้านเคหะสุขเกษม” สมุทรปราการ (เทพารักษ์) มุ่งช่วยเหลือผู้สูงอายุ ข้าราชการเกษียณ และประชาชนทั่วไป อายุไม่ต่ำกว่า 55 ปี หรือ 60 ปี ขึ้นไปออกแบบภายใต้หลักอารยสถาปัตย์ (Universal Design) ยกระดับคุณภาพชีวิตผู้อยู่อาศัยนายทวีพงษ์ วิชัยดิษฐ ผู้ว่าการการเคหะแห่งชาติ เปิดเผยว่า โครงการบ้านเคหะสุขเกษม เป็นโครงการที่อยู่อาศัยประเภทเช่าในระยะยาวสำหรับผู้สูงอายุ และข้าราชการเกษียณ ลูกจ้าง และพนักงานของรัฐ พนักงานบริษัท และประชาชนทั่วไป ที่มีอายุไม่ต่ำกว่า 55 ปี หรืออายุ 60 ปี ขึ้นไป ซึ่งคณะรัฐมนตรีมีมติเห็นชอบโครงการต้นแบบ “บ้านเคหะสุขเกษม” เมื่อวันที่ 3 สิงหาคม 2564 เพื่อสร้างความมั่นคงด้านที่อยู่อาศัยในช่วงบั้นปลายชีวิต ด้วยการปรับปรุงจากทรัพย์สินที่ไม่ก่อให้เกิดรายได้ของโครงการบ้านเอื้ออาทรเพื่อให้เกิดประโยชน์สูงสุด ทั้งยังเป็นการลดภาระหนี้และเพิ่มรายได้ให้การเคหะแห่งชาติอีกทางหนึ่งด้วย ซึ่งเป็นไปตามนโยบายของพลเอก ประยุทธ์ จันทร์โอชา นายกรัฐมนตรี ขณะนี้การเคหะแห่งชาติ อยู่ระหว่างดำเนินโครงการนำร่องโครงการบ้านเคหะสุขเกษม สมุทรปราการ (เทพารักษ์) จำนวน 45 หน่วย และเตรียมพัฒนาเพิ่ม 225 หน่วย ตั้งอยู่บริเวณซอยที่ดินไทย ถ.เทพารักษ์ ต.บางพลีใหญ่ อ.บางพลี จ.สมุทรปราการ สำหรับอาคารมีลักษณะเป็นอาคารชุดสูง 5 ชั้น (มีลิฟต์ทุกอาคาร) ห้องพักอาศัยมีขนาดประมาณ 33 ตารางเมตร และภายในโครงการยังแบ่งพื้นที่เพื่ออำนวยความสะดวกให้แก่ผู้อยู่อาศัย สำหรับเป้าหมายโครงการบ้านเคหะสุขเกษมมุ่งยกระดับคุณภาพชีวิตของผู้อยู่อาศัยในชุมชน การออกแบบโครงใต้หลักสถาปัตยกรรมเพื่อทุกคน (Universal Design) คำนึงถึงสภาพการอยู่อาศัยของกลุ่มเป้าหมาย ซึ่งส่วนใหญ่เป็นผู้สูงอายุ โดยมีสิ่งอำนวยความสะดวกต่าง ๆ ครบครัน อาทิ การติดตั้งลิฟต์ทุกอาคาร, ศูนย์ดูแลสุขภาพ, พื้นที่ส่วนกลาง และพื้นที่จัดกิจกรรมสำหรับผู้อยู่อาศัย ได้แก่ คลินิกอายุรกรรม ศูนย์สุขภาพ พื้นที่สันทนาการ พื้นที่ออกกำลังกาย สวนสาธารณะ พร้อมที่จอดรถ เป็นต้น ด้วยค่าเช่าในราคาประหยัด ตั้งแต่ 3,200 บาทต่อเดือน ผู้สนใจสามารถจองผ่านเว็บไซต์ได้ที่ https://rent.nha.co.th/sukkasem ตั้งแต่นี้เป็นต้นไป